સહરાના રણમાં દટાઈને ખોવાઈ ગયેલું પ્રાચીન એટલાન્ટિસ સિટી મળી આવ્યું છે. ગુમ થયેલા આ સિટીની રણની મધ્યમાંથી ખોજ થઈ છે. પ્રાચીન દંતકથાઓ મુજબ આખોય ટાપુ એક જ દિવસમાં દરિયામાં સમાઈ ગયો હતો અને ત્યારથી તે ધરતીમાં ધરબાયેલો પડ્યો હતો. ખોવાયેલા એટલાન્ટિસ સિટીનું શું થયું હતું તે અંગે આજ સુધી રહસ્ય જ રહ્યું છે, પરંતુ હવે સિદ્ધાંતકારીઓના દાવા પ્રમાણે તેમણે ગુમ થયેલા આ રહસ્યમયી ટાપુને શોધી કાઢ્યો છે. એટલાન્ટિસ સિટીનું નામ ગ્રીક તત્ત્વચિંતક પ્લેટો સાથે જોડાયેલું છે. દંતકથાઓ મુજબ એટલાન્ટિસ ટાપુ દરિયામાં સમાઈ ગયો હતો અને ત્યાર બાદ ગાયબ થઈ ગયો હતો. ત્યારથી લઈને આજદિન સુધી આ પૌરાણિક શહેરની શોધખોળ ચાલતી હતી. સંશોધનકારો સેન્ટોરિની, સિસિલી અને માલ્ટાથી લઈને ક્રિટે અને સાયપ્રસ સુધીનાં લોકેશનો નક્કી કરી ગુમ થયેલા આ શહેરની ખોજ ચલાવી રહ્યા હતા. દરમિયાન આફ્રિકાના સહરાના રણમાંથી આ શહેરનું લોકેશન મળ્યું હોવાના દાવા થઈ રહ્યા છે. એવો પણ દાવો થઈ રહ્યો છે કે આ એ જ ગુમ થયેલું એટલાન્ટિસ સિટી જ છે. સહરાના રણમાં ‘રિચાટ સ્ટ્રક્ચર’ નામે એક વર્તુળાકાર કુદરતી સંરચના છે, જે સહરાના રણની આંખ તરીકે ઓળખાય છે. આ વિચિત્ર વર્તુળાકાર સંરચના અવકાશી લઘુગ્રહની ટક્કરથી ઉદ્ભવી હોવાનું મનાય છે, અલબત્ત આ ઘટના સાચી હોવાના ઠોસ પુરાવા ઉપલબ્ધ નથી. આ લઘુગ્રહની ટક્કરથી એટલાન્ટિસ લુપ્ત થયાની થિયરીઓ પણ છે. હાલમાં આ પ્રાચીન એટલાન્ટિસ સિટી વિશે વૈજ્ઞાનિકોનાં સંશોધનો જારી છે.